পুদুচেরি (কেন্দ্রশাসিত অঞ্চল)
পুদুচেরি (তামিল: புதுச்சேரி, প্রতিবর্ণী. পুতুচ্চেরি, ফরাসি: Pondichéry, প্রতিবর্ণী. পোঁদিশেরি, পূর্বনাম পন্ডিচেরি) হল ভারতের একটি কেন্দ্রশাসিত অঞ্চল। এটি একটি প্রাক্তন ফরাসি উপনিবেশ। চারটি অসংলগ্ন ছিটমহল বা জেলা নিয়ে গঠিত। অঞ্চলের নামকরণ হয়েছে বৃহত্তম পুদুচেরি জেলার নাম অনুসারে। একে "প্রাচ্যের ফরাসি রিভিয়েরা"ও বলা হয়। সেপ্টেম্বর, ২০০৬ নাগাদ ফরাসি নাম 'পন্ডিচেরি'র বদলে তামিল নাম 'পুদুচেরি' রাখা হয়। ভারতের ফরাসি উপনিবেশসমুহ নিয়েই এই কেন্দ্র শাসিত অঞ্চল গঠিত ৷ ১৯৫৪ সালের ১ নভেম্বর ফরাসি সরকার ভারতের সমস্ত উপনিবেশগুলি বিনাশর্তে ভারতের কাছে সমার্পন করেন ৷ ভারতের ইতিহাসে এই ঘটনাকে "ডি ফ্যাক্টো ট্রান্সফার অফ পন্ডিচেরি" বলা হয় ৷ পন্ডিচেরির বহু মানুষ ফরাসি নাগরিকত্ব গ্রহণ করেন। ফরাসি উপনিবেশগুলি হল চন্দননগর, কারাইকল, পুদুচেরি, মাহে এবং ইয়ানম। পরবর্তীকালে চন্দননগরের স্থানীয় মানুষের গণদাবী অনুযায়ী এটিকে পশ্চিমবঙ্গের অন্তর্ভুক্ত করা হয় ৷ বাকি চারটি উপনিবেশ নিয়ে পন্ডিচেরি কেন্দ্রশাসিত অঞ্চল গঠিত হয় ৷ ১ নভেম্বরকে এখানে স্থানীয় স্বাধীনতা দিবস বা "ডি ফ্যাক্টো মার্জার ডে" হিসাবে পালন করা হয়।